Eesti Interneti Sihtasutus rikub Taani firma kaudu Venemaa-vastaseid sanktsioone – Propastop
27.04.2020
Kremli propagandisti Dmitri Kisseljovi vastu on kehtestatud Euroopa Liidu sanktsioonid. Nende alusel on keelatud raha liikumine temaga seotud ettevõtete ning Eesti ja Euroopa firmade vahel.
Kisseljov on Venemaa meediagrupi Rossiya Segodnya juht. Hoolimata sanktsioonidest oma juhi vastu saab Rossiya Segodnya Eestis endiselt raha liigutada ja makseid teha. 23. aprillil 2020 on sanktsioonidealune meediagrupp maksnud raha Eesti Interneti Sihtasutusele (EISA) Kremli propagandaportaali Baltnews .ee domeeni pikendamise eest.
Raha liikus EISA arvele Taanis registreeritud firma Ascio kaudu. Tegemist on 1999. aastal asutatud ja Kopenhaagenis asuva internetidomeenide registreerimise firmaga, mis pakub domeenide vahendamise, haldamise ning muid teenuseid, sh näiteks võimalust varjata domeeni omanikku.
Hoiatus kurtidele kõrvadele
Propastop hoiatas ees ootava sanktsioonide rikkumise eest juba selle aasta veebruaris, viimati aga eelmisel nädalal EISA juhatuse liikmele Heiki Sibulale ja registripidajate koordinaatorile Silver Sõrmusele saadetud kirjas.
Kisseljovi vastaste sanktsioonide teemal on ajakirjanduses räägitud juba 2019. aasta sügisest alates seoses Sputniku Eesti toimetuse tegevuse lõpetamisega. Sanktsiooneeritud Venemaa kodanikest on meedias kirjutatud muudeski seostes. Nii avaldas telekanali PBK ja sanktsioneeritud “Putini pankuri” Juri Kovaltšuki sidemetest põhjaliku artikli 26. märtsi Eesti Päevaleht.
Hoolimata kõigist neist hoiatustest tundub siiski, et Eestis saab EL sanktsioone rikkuda.
Tõenäoliselt saab rikkumine võimalikuks, sest Taani firma ei pööra Rossiya Segodnya taustale piisavalt tähelepanu, EISA aga arveldab Ascioga, kelle vastu sanktsioonid ei kehti.
Kui Eesti soovib näidata, et Euroopa Liidu sanktsioonid pole sõnakõlks ja takistada nende rikkumist, on järgmine võimalus 19. mail 2020. Just sel päeval aegub veel ühe Kremli propagandaportaali sputnik-news.ee domeen. Siis on oodata selle pikendamist Rossiya Segodnya poolt ja järjekordset makset Ascio kaudu EISA arvele.
Pildid: Kuvatõmmis EISA kodulehelt. Joonis: Propastop.